Τύπος, πολιτικές δυνάμεις και κόμματα στη Μαγνησία,1881-1940
Authors: Τσολάκης Αντώνιος 
Published: September 2021

Η συμβολή της διατριβής αφορά στη συγκέντρωση πραγματολογικού υλικού και στην καταγραφή της πορείας και της εξέλιξης των τοπικών κομμάτων, καρταλικό, τοπαλικό, μπαλτατζικό και μικρότερα κόμματα και πολιτικές κινήσεις, όπως και το τοπικό παράτημα του Σ.Ε.Κ.Ε.-Κ.Κ.Ε. στη Μαγνησία την περίοδο από την απελευθέρωση της Θεσσαλίας το έτος 1881 έως και το 1940. Κύρια πρωτογενής πηγή, όπως φανερώνει και ο τίτλος της εργασίας, απ’ όπου αντλήθηκαν πολλά σημαντικά στοιχεία και πληροφορίες αποτέλεσαν τα αρχεία των εφημερίδων, τοπικών, αλλά και εθνικής εμβέλειας. Βέβαια αντλήθηκαν σημαντικά στοιχεία και από άλλες πρωτογενείς πηγές, όπως από το αρχείο της οικογένειας Καρτάλη, που βρίσκεται στο πρώην Δημοτικό Κέντρο Ιστορίας και Τεκμηρίωσης του Δήμου Βόλου, αλλά και από άλλα αρχεία, όπως αυτά αναφέρονται στις σχετικές επισημάνσεις. Η διατριβή είναι διαρθρωμένη ως εξής: Έπειτα από τα πρώτα εισαγωγικά κεφάλαια, που αναφέρονται εντελώς συνοπτικά στο επιστημολογικό και ιδεολογικό υπόβαθρο της τοπικής ιστορίας και στη γενικότερη κοινωνικοοικονομική ανάπτυξη της Μαγνησίας από την απελευθέρωση της έως και την έλευση της Κατοχής, γίνεται μια περιεκτικότερη, αλλά και πάλι σε προλογικό επίπεδο σύντομη ιστορική επισκόπηση των πολιτικών εξελίξεων στην Ελλάδα την ίδια περίοδο, στην οποία αναφέρεται η παρούσα, όπως και μια ίδια επισκόπηση των πολιτικών εξελίξεων της Μαγνησίας στο χρονικό αυτό πλαίσιο. Μετά τις εισαγωγικές αυτές αναφορές, προτάσσεται το κεφάλαιο που αναφέρεται στον τύπο στη Μαγνησία την ίδια περίοδο και γίνεται μια προσπάθεια σύντομης και περιεκτικής μεθοδολογικής προσέγγισης για τη χρησιμοποίηση του τύπου στην εργασία ως πρωτογενούς πηγής, έτσι ώστε να δικαιολογηθεί και η κατά κόρον χρησιμοποίησή του ως τεκμήριο στην διατριβή. Στο επόμενο κεφάλαιο γίνεται προσπάθεια με ευσύνοπτο τρόπο να παρουσιαστεί η απαρχή της ίδρυσης των «τοπικών κομμάτων» στην περιοχή πριν την απελευθέρωση της Μαγνησίας, ώστε να υπάρχει μια χρονικά και ιστορικά διασυνδεδεμένη μετάβαση με την περίοδο μετά την οθωμανική κατάκτηση. Στη συνέχεια εξετάζεται η πορεία των τριών «μεγάλων» πολιτικών προσωπικών κομμάτων, όπου και γίνεται συζήτηση για τις πελατειακές σχέσεις, την πατρωνία, την ιδεολογική ρευστότητα, τις προσωπικές πολιτικές φιλοδοξίες, τελικά την «ηγεμονία» (πατρωνία β΄ βαθμού), δηλαδή για την αόρατη πολλές φορές από τους ψηφοφόρους-πολίτες ιδεολογικής ποδηγέτησής τους από τους πολιτικούς τους πάτρωνες. Επίσης, για τα πολιτικά σκάνδαλα και το ρόλο του τύπου της εποχής ως προς αυτά, την πολιτική πρακτική των δωρεών και των ευεργεσιών, για τις παθογένειες του πολιτικού κατεστημένου, δηλαδή για τις έκνομες δράσεις που αναπτύχθηκαν από τα αστικά κόμματα, ώστε να επιτυγχάνουν την διαρκή επικράτησή τους, για τους πολιτικούς διαγκωνισμούς, τέλος, για την πολιτική πρακτική του να πολιτεύονται μη αυτόχθονες πολιτικοί στις λεγόμενες «Νέες Χώρες». Με αφορμή την εξέταση από την εργασία της πορείας των «μικρότερων» πολιτικών κομμάτων και κινήσεων και του φαινομένου της «οικογενειοκρατίας» ερευνώνται και οι λόγοι για τους οποίους αυτά δεν κατίσχυσαν των πρώτων. Ταυτόχρονα παρατίθενται και ενδιαφέροντα συνοδευτικά στατιστικά στοιχεία για τις διάφορες εκφάνσεις του πολιτικού τους βίου, αρκετά συχνά με σχετικές αναφορές και στο πανελλαδικό επίπεδο. Στο κεφάλαιο που αναφέρεται στην πορεία του Σ.Ε.Κ.Ε.-Κ.Κ.Ε. στο τοπικό επίπεδο, γίνονται αναφορές και σχετική συζήτηση, τόσο για το ταξικό συνδικαλιστικό κίνημα που αναπτύχθηκε στην περιοχή, τις μεθόδους καταστολής από την πλευρά του αστικού κράτους, όσο και για την αντιπαράθεση του Κ.Κ.Ε. με το Αγροτικό κόμμα.